Cuneiform Tablet Kt o/k 13b (AKT 4 35b)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na e-na-na-tá-a-šùr qí-bi-ma um-ma ku-sá-tum-ma a-ḫi a-ta a-na-kam i-na ša-ḫa-tí-a ma-ma-an lá-šu a-ḫi-i É nu-a-im e-zi-ba-ni ma-ma-an i ša-ḫa-tí-a lá-šu a-pu-tum am-tám i-ḫi-id-ma iš-té-e pá-ni-e-ma a-li-ki-im li-ir-de₈-ú-ni-ma a-na-kam mu-tí-i ṣú-ḫa-ra-am ma-ma-an i ša-ḫa-tí-a lá-šu šu-ma a-šu-mì gám-ri-im iš-té-e ma-ma-an KÙ.BABBAR lí-qé-a-ma a-na gám-ri-ša kà-i-lá a-na-ku iš-té-e pá-ni-e-ma a-li-ki-im KÙ.BABBAR ú-šé-ba-lá-ku-nu-tí a-ma-kam šu-ma a-ḫi a-ta šu-ma šu-nu lá i-na-ḫi-du a-ḫi a-ta ṭup-pé-e ú ú-nu-tám a-šar ta-lu-ku a-ta šé-ṣí-šu-nu a-na-kam qá-áb-li-tám ša šu-iš-ḫa-ra al-qé a-ma-kam qá-áb-li-tám ša ta-aṣ-kà-ri-ni-im a-šé-ni-šu kà-sà-tim ša um-mì-iš-ḫa-ra tù-kà-al a-ma-kam kà-sà-tim iš-té-ni-ú-tim dam-qú-tim li-sú-uq-ma ú qá-áb-li-tám ú kà-sa-tim a-na šu-iš-ḫa-ra dí-na